**Ministrul mediului, apelor și pădurilor, Tánczos Barna, a semnat contractul care contribuie la creșterea capacității de avertizare a populației cu privire la fenomenele meteo periculoase și de vreme severă imediată**

Ministrul mediului, apelor și pădurilor, Barna Tánczos, a semnat, la 23 noiembrie, contractul de finanțare pentru proiectul „Extinderea rețelei naționale de observații din cadrul Sistemului Meteorologic Integrat Național (SIMIN)”, alături de directorul general al Administrației Naționale de Meteorologie, dr. Elena Mateescu și de directorul Serviciului de Telecomunicații Speciale, ing. Ionel-Sorin Bălan.

Proiectul, finanțat prin PNRR, are o valoare de aproximativ 40.000.000 de euro și prevede:

✅achiziția unui număr de 300 de stații meteorologice automate și autonome de suprafață;

✅ achiziția a 100 de stații agrometeorologice;

✅achiziția unui subsistem integrat de comunicații, monitorizare, alimentare și a serviciilor de interconectare a acestuia cu Sistemul Meteorologic Integrat Național (SIMIN).

„Contractul pe care l-am semnat astăzi contribuie la creșterea capacității de avertizare a populației cu privire la fenomenele meteo periculoase și de vreme severă imediată (de tip nowcasting) și a gradului de realizare al prognozelor meteorologice, ceea ce va duce la diminuarea și prevenirea efectelor acestor fenomene asupra vieții și bunurilor materiale. Avem nevoie de cât mai multe investiții de acest fel, care să răspundă nevoilor cetățenilor și autorităților și să facă față provocărilor la care suntem cu toții martori – fenomene meteo extreme din ce în ce mai frecvente și intense. Totodată, asigurarea protecţiei vieţii şi a bunurilor materiale depinde de capacitatea noastră de a alerta în timp util populaţia asupra evenimentelor meteorologice extreme şi de a lua măsurile de precauţie necesare”, a declarat ministrul Barna TÁNCZOS.

La finalul implementării acestui proiect, rețeaua națională de stații meteorologice va avea un număr total de 466 de stații automate pentru monitorizarea fenomenelor meteorologice și un număr de 166 de stații cu program agrometeorologic de specialitate.